København, 8. oktober 2013

VEGA, Goethe-Institut Dänemark og Det Franske Institut i Danmark præsenterer
**Irie Révoltés: tysk-fransk koncert med dansegaranti i Lille VEGA***Det otte mand store band Irie Révoltés giver for første gang koncert i København den 11. november, når de gæster Lille VEGA. Bandet medbringer deres nye album* Allez *og et festligt miks af reggae, ska og hiphop på tysk og fransk.*

De otte musikere fra Heidelberg i Tyskland spiller for første gang i København som del af deres forestående turné med det seneste udspil, *Allez*. Albummet med den inciterende titel byder på en fængende blanding af reggae, ska og hiphop, som forener de danselystne rytmer med politisk engagement. Hør ”[Continuer](http://www.youtube.com/watch?v=O0n6YHAeuXs)” og ”[Allez](http://www.youtube.com/watch?v=9iKTOKidwEE)” fra det nye album.

Irie Révoltés har lyst op på den tyske musikscene de sidste 13 år. Deres liveoptrædender udstråler en styrke og entusiasme, som er svær at sidde overhørig. Irie Révoltés laver musik med en overvældende energi, der smitter af på publikum, som overgiver sig til at dansen.

**Glade oprørere med politisk engagement**Navnet Irie Révoltés er en blanding af jamaicansk og fransk og kan oversættes til noget i retning af ”glade oprørere”. De glade oprørere i bandet har meget på hjerte, hvad angår muligheden for skabe et bedre samfund.

Midt i de stramt orkestrerede rytmer og groovy blæserkor indtager teksterne derfor en vigtig rolle. Det politiske engagement har været en del af Irie Révoltés fra begyndelsen og er lige så væsentlig som selve musikken. Gruppen opfordrer alle til at handle ud fra den overbevisning, at enhver kan medvirke til at skabe forandringer i samfundet.

En opskrift gruppen selv har fulgt de sidste 13 år, hvor fanskaren er vokset, og hvor gruppen har udviklet sig uden at binde sig til nogen af de store pladeselskaber. De er vokset på en måde, som gør, at de stadig er en del af undergrundskulturen på venstrefløjen og samtidig optræder på de store scener.

**Tekster på flere sprog**Irie Révoltés’ tekster er lige så appellerende som selve musikken. Der synges på tysk, på fransk og nogle gange endda på spansk. *”Hvis vi får en ide til en sang om et bestemt emne, er der ingen regler for, hvornår vi bruger det ene sprog frem for det andet,”* siger Carlos, et af gruppens medlemmer.

Carlos fortæller: *“Det eneste spørgsmål er faktisk, hvordan vi vil udtrykke ideen. Med hvilket flow kan vi formidle en bestemt stemning. I sidste ende er det en følelsesmæssig beslutning. Sangen selv fortæller os hvilket sprog, den skal synges på.”*Hør de forskelligsprogede, fængende numre fra Irie Révoltés live den 11. november i Lille VEGA. *Koncerten er en tysk-fransk event, arrangeret af Goethe-Institut Dänemark og det Franske Institut i Danmark. Koncerten er en del af fejringen af 50-året for underskrivelsen af den tysk-franske venskabsaftale.*

**Fakta om koncerten**

Irie Révoltés (DE)

Mandag den 11. november 2013 kl. 20.00

Lille VEGA, Enghavevej 40, 1674 Kbh. V
Pris: 80 kr. + gebyr (studiebilletter: 50 kr. + gebyr)

Forsalg via VEGAs hjemmeside og Billetnet.

[Læs mere og køb billet til koncerten med Irie Révoltés](http://vega.dk/arrangementer/irie-rvolts-12820.html).

**For yderligere oplysninger kontakt venligst**

Camilla Grausen

Kommunikationsmedarbejder, VEGA

cg@vega.dk

Uta Sterr-Sørensen
Goethe-Institut Dänemark
Uta.sterr@kopenhagen.goethe.org